
Önrendeződő adszorbeátumok vizsgálata van der Waals anyagok felületén

Kutatásom során pásztázószondás mikroszkópiával vizsgáltam a különböző vdW-anyagok felületén megfigyelhető súrlódási anizotrópia doméneket és megmutattam, hogy azokat a környezetből származó önrendeződő adszorbeátumok okozzák. Több különböző anyagú (hexagonális bór-nitrid, molibdén-diszulfid, grafit és grafén) és különböző vastagságú vdW-kristályon kimutattam a súrlódási domének jelenlétét az irodalmi megfigyelésekkel összhangban, továbbá atomerő-mikroszkópiás módszerrel megmutattam, hogy azokon az adszorbeátumot alkotó molekulák önszerveződő módon lamellákba rendeződnek. 
Először sikerült a súrlódási doméneket akaratlagosan, kontrollálható módon létrehoznom, az általam kidolgozott eljárás megerősíti, hogy a doménes rendeződésű súrlódási anizotrópiát adszorbeátumok okozzák. Munkám egyik fontos aspektusa volt az önrendeződő molekulák által létrehozott doménes szerkezet néhány száz nanométeres skálán történő precíz manipulálása, az általam kidolgozott eljárás a súrlódási anizotrópia domének tervezhetőségét teszi lehetővé. Sikerült feltárnom a módszer legfontosabb aspektusait, mint például a pásztázási irányt a manipulálás során. A témában fontos kérdés a létrejött molekularéteg kontrollált eltávolítása, ami során újból elérhető a tiszta, atomilag sík felület. Megmutattam, hogy vákuumban történő hőkezelés segítségével a monoréteget alkotó molekulák deszorbeálhatóak a felületről. A szakirodalomban nem található meg a környezetből származó adszorbeátumok pásztázó alagútmikroszkópos vizsgálata. Munkám egyik
legmeghatározóbb eredménye, hogy elsőként sikerült pásztázó alagútmikroszkóppal leképeznem a környezetből származó, önrendező adszorbeátumokat. Sikerült olyan felbontást elérnem, mely segítségével láthatóvá váltak az adszorbeátumréteget alkotó sávok és azok belső szerkezete, azaz az egyedi molekulák is. A vdW-kristályok felületén univerzálisan kialakuló adszorbeátumréteg rontja vagy akár teljesen elfedi az felület fizikai-kémiai tulajdonságait, ezért a dolgozatban bemutatott eredményeim mind az alapkutatások, mind az alkalmazások szempontjából különösen nagy érdeklődésre tarthatnak számot.
Eredményeinket a Nature Communications folyóiratban publikáltuk. Nat. Comm. 13, 6770 (2022)



